b'\n_START_ARTICLE_\nKrekov trg, Ljubljana\n_START_SECTION_\nZgodovina\n_START_PARAGRAPH_\nTrg je bil zgrajen leta 1816, na praznem prostoru, ki je ostal po poru\xc5\xa1itvi ljubljanskega obzidja. Na tem obmo\xc4\x8dju so poleg zidu stala Fran\xc4\x8di\xc5\xa1kanska (oziroma Samostanska ali Klo\xc5\xa1trska) vrata pri starem fran\xc4\x8di\xc5\xa1kanskem samostanu. Vrata so bila dvonadstropna in so imela majhna okenca. V prvem nadstropju je prebival mestni stra\xc5\xbenik, na drugem zidu pa so do 18. stoletja stali mestni topovi._NEWLINE_Leta 1816 je mestna ob\xc4\x8dina prostor zravnala. Najprej so nameravali zasaditi drevje, a so na trgu uredili sejmi\xc5\xa1\xc4\x8de. Leta 1919 so v kotu trga zgradili ledenico, ki je tu delovala do leta 1928. Zaradi sejmov so trg najprej poimenovali Sejemski trg ali Jarmanski plac (izpeljanka iz Jahrmarktsplatz). Med letoma 1876 in 1918 se je uradno imenoval Cesarja Josipa trg, leta 1918 in 1919 Trg kralja Petra, odtlej naprej pa Krekov trg imenovan po narodnemu buditelju Janezu Evangelistu Kreku.'